**Xosé Ramón Crecente Vega**, nado en Outeiro (Castro de Rei) o 3 de xullo de 1896 e finado en Segovia o 21 de marzo de 1948, foi un escritor e sacerdote galego.

Traxectoria
-----------

Seminario de Mondoñedo, onde estudou Crecente Vega.
Naceu nunha familia labrega, e foi o segundo de seis irmáns. Con catorce anos marchou ao Seminario de Mondoñedo, onde comezou os estudos de latín da man de Xosé María Chao García. Foi ordenado presbítero o 20 de decembro de 1919, en 1920 foi nomeado coadxutor de Santa Rita de Xuvia e San Xiao de Narón, e en 1923 foi nomeado párroco de Narón.

En 1931 rematou o Bacharelato en Ourense, e comezou a carreira de Filosofía e Letras na Universidade de Santiago de Compostela, rematándoa en Salamaca en 1935. ;archou a Madrid a continuar os seus estudos e facer oposicións á cátedra de latín. Alí sorprendeuno a guerra civil española, e ao rematar o conflito foi nomeado profesor do Instituto Ramiro de Maeztu. En 1941 gañou por oposición unha bolsa no Instituto Antonio de Nebrija, co mandado de facer unha edición comentada das *Elexías* de Tibulo. Foi catedrático e Latín no Instituto de Antequera e nun centro de ensino secundario de Segovia, do que foi nomeado director, cargo que desempeñou até a súa morte en 1948.

En 1998 os seus restos foron trasladados ao cemiterio parroquial de Santa María de Outeiro.

Obra
----

É autor dun único libro, *Codeseira*, publicado en 1933, onde o tratamento da paisaxe ofrece resonancias clásicas. Seguiu a liña iniciada por Antonio Noriega Varela, de carácter ruralista que o enlazan co século XIX, se ben inclúe tamén elementos vangardistas como o hilozoísmo.

En 1965 fíxose unha segunda edición con prólogo de Xosé Trapero Pardo. En 1996, coincidindo co centenario do seu nacemento, foi publicado polo Seminario de Mondoñedo na revista *Amencer*. En 1997 a Fundación Caixa Galicia publicou *José Crecente Vega, a poesía de Codeseira*, unha edición crítica e estudo feitos por Ricardo Polín e Luz María Durán, traballo gañador do XI Premio Literario Ánxel Fole. En 2003, o Centro Ramón Piñeiro publicou a obra poética que quedara inédita, nun volume titulado *Folla Bricia. Poesía galega completa*, nunha edición crítica realizada por Ricardo Polín que inclúe tamén os textos de *Codeseira*.

En 2020 Espiral Maior publicou *O mundo nun puño de remol,* un volume que dá a coñecer ao público obra inédita do poeta en edición de Ricardo Polín e deseño de Pepe Barro.

Notas
-----

1. ↑  "Folla Bricia". Arquivado dende o orixinal o 06 de maio de 2021. Consultado o 01 de marzo de 2021.
2. ↑  "Un libro recompila obra inédita de Crecente Vega". *academia.gal*. Consultado o 10 de xuño de 2021.

Véxase tamén
------------

### Bibliografía

* "CRECENTE VEGA, José". *Gran Enciclopedia Galega Silverio Cañada*.
* Alonso Montero, Xesús (2006). *Os escritores galegos ante a guerra civil española*. Galaxia. ISBN 978-84-8288-979-5.
* Carballo Calero, R. (1975) [1963]. *Historia da literatura galega contemporánea*. Galaxia. ISBN 84-7154-227-7.
* Couceiro Freijomil, Antonio (1951-53). *Diccionario bio-bibliográfico de escritores* (en castelán). Bibliófilos Gallegos.
* Fernández del Riego, F. (1971) [1951]. *Historia da literatura galega* (2ª ed.). Vigo: Editorial Galaxia. p. 214.
* Vilavedra, Dolores, ed. (1995). *Diccionario da literatura galega. Autores* **I**. Vigo: Editorial Galaxia. ISBN 84-8288-019-5.

### Outros artigos

* Literatura galega do século XX

### Ligazóns externas

* Xosé Ramón Crecente Vega na Biblioteca Virtual Galega.

|  |  |
| --- | --- |
| Control de autoridades | 
* Wd: Q12391107
* WorldCat
* VIAF: 31724738
* BNE: XX916537
* DBE: jose-ramon-crecente-vega
* FAST: 1608664
* GEC: 0020526
* GND: 1056217103
* ISNI: 0000 0000 5953 6812
* LCCN: no2005028910
* NTA: 089582225
* OL: OL5775316A
* SUDOC: 078816742

 |